徐祯卿
唐生将卜筑桃花坞谋家无赀贻书见让寄此解嘲
予昔攀白日，虹霓干紫庭。
浮沉帝座侧，无人知岁星。
侧待公车无所欢，聊骑天马出长安。
南下苍江浮七泽，还携谢客弄波澜。
青倪中开秀庐岳，瀑布洒入千峰寒。
冥冥仙气贯南斗，直欲凌身烧大丹。
回裾西拂巫山浦，浩荡欢心间云雨。
归来欲奏楚王书，汉主上林方好武。
黄金不遇心自吁，白璧无媒翻见侮。
昨日结交燕少年，酣歌击筑市中眠。
正逢天子失颜色，夺俸经时无酒钱。
入门百结鹔鹴尽，笑立文君明镜前。
却思旧日高阳侣，黄公酒垆何处边。
天下绨袍谁不怜，郄卿未具山中橐，何人为买剡溪田。
唐伯虎，真侠客。
十年与尔青云交，倾心置腹无所惜。
击我剑，拂君缨。
请歌《鹦鹉篇》，为奏朱丝绳。
胡为扰扰苍蝇之恶声？我今蹭蹬尚如此，嗟尔悠悠世上名
。